Hrvatsko ministarstvo vanjskih i europskih poslova oštro prema Ivici Dačiću i Miloradu Pupovcu: “Izjave koje dolaze od visokih dužnosnika otežavaju uspostavu povjerenja koje je potrebno za razvoj dijaloga.”





Reagirajući na izjavu ministra vanjskih poslova Republike Srbije da je velikosrpska agresija na Hrvatsku laž, iz Ministarstva vanjskih i europskih poslova Hrvatske oštro su odgovorili kako je „svaki pokušaj reinterpretacije povijesnih događaja je neprihvatljiv, bez obzira s koje razine dolazio. Naglasili su kako su povijesne činjenice o velikosrpskoj agresiji na Hrvatsku nedvojbeno utvrđene i općepoznate, uključujući i kroz rad Međunarodnog suda za ratne zločine počinjene na području bivše Jugoslavije (ICTY).“

Nažalost, ova reakcija hrvatskog ministarstva vanjskih poslova stigla je tek kada je uredništvo portala Kamenjar.com opetovano zatražilo reakciju na skandaloznu Dačićevu izjavu koju nam je svojom šutnjom potvrdio i hrvatski saborski zastupnik Milorad Pupovac.

Odgovor Ministarstva vanjskih i europskih poslova Hrvatske prenosimo u cijelosti:

Poštovani,

Dostavljamo odgovor na Vaš upit.

Povijesne činjenice o velikosrpskoj agresiji na Republiku Hrvatsku su nedvojbeno utvrđene i općepoznate, uključujući i kroz rad Međunarodnog suda za ratne zločine počinjene na području bivše Jugoslavije (ICTY).

Svaki pokušaj reinterpretacije povijesnih događaja je neprihvatljiv, bez obzira s koje razine dolazio. Izjave koje dolaze od visokih dužnosnika otežavaju uspostavu povjerenja koje je potrebno za razvoj dijaloga okrenutog razvoju bilateralne i regionalne suradnje te napretku prema europskim integracijama.

Jasna reakcija MVEP RH aktualizira i naglašava dugo prešućivani problem u Hrvatskoj i susjedstvu. Pojedini političari svjesno, grubo i sve češće vrijeđaju osnovne postulate na kojima počiva suvremena, demokratska, na ljudskim pravima utemeljena Hrvatska država.

Isti javno relativiziraju povijesne činjenice kojima nas je većina i svjedočila, te tako unose nemir u društvo, omalovažavaju hrvatske žrtve i onemogućavaju uspostavu povjerenja.

Vrlo često tako postupaju Milorad Pupovac i SNV, a Dačićev agresivni niz nastavio je mlađahni, manjinski, automatski dogradonačelnik Vukovara, Srđan Milaković. Nakon izjave Večernjem listu, gostovao je u studiju neojugoslavenske televizije N1, te u oba slučaja pokazao „raskoš“ velikosrpskih manipulacija.

Dogradonačelnik Vukovara 2017. godine izbjegava termin “agresija” na Hrvatsku i opetovano govori o pobuni. Na taj način nastoji amnestirati Republiku Srbiju od odgovornosti te krši Deklaraciju o Domovinskom ratu.

Hrvatsku Suvremenu povijest Milaković drži pristranom, pisanom po pobjedniku i neophodnom za reinterpretaciju. Vrhunac vrijeđanja je njegova teza o četničkom zapovjedniku velikosrpskog uporišta Borova Sela, Vukašinu Šoškočaninu, za kojega izjavljuje da je „imao liberalan stav o srpskom pitanju u Hrvatskoj“.

Navedena skupina grubo napada saborsku Deklaraciju o Domovinskom ratu i planski udara u simbole i osjećaje koji duboko diraju svakog iole lojalnog državljana Hrvatske, čime izravno stavljaju do znanja kako za njih hrvatske pravne norme ne vrijede.

Provjerenim sustavom nekadašnjeg Srbobrana, huškačkim pisanjem izazovu ekscese i grube reakcije koje pomno bilježe, pa ih onda jednom godišnje predstave međunarodnoj zajednici kao ugrozu srpske nacionalne manjine u Hrvatskoj.

Maske su pale. Odgovornost za daljnje događaje i toleriranje iznimno opasnih napada na suverenost Hrvatske sada počiva izravno u rukama hrvatske Vlade, saborskih zastupnika, predstavnika stranačkih tijela i na svima nama ponaosob.

Željko Maršić – Zenga/Foto:FaH